Ξεκίνησαν, με μεγάλη κι ενεργή συμμετοχή, οι συναντήσεις διαβούλευσης αρμόδιων φορέων, στο πλαίσιο υλοποίησης του ευρωπαϊκού έργου «FAIR PAY - Pioneering equal and transparent pay initiatives».

Συγκεκριμένα, στελέχη του εταιρικού σχήματος του έργου «FAIR PAY» (Γενική Γραμματεία Ισότητας και Ανθρωπίνων Δικαιωμάτων, Κέντρο Ερευνών για Θέματα Ισότητας, οργάνωση WHEN  και Σύνδεσμος Επιχειρηματιών Γυναικών Ελλάδος) συναντήθηκαν με εκπροσώπους του Υπουργείου Εργασίας, της Δημόσιας Υπηρεσίας Απασχόλησης (ΔΥΠΑ), του Ινστιτούτου Εργασίας της ΓΣΕΕ, της Ελληνικής Συνομοσπονδίας Εμπορίου & Επιχειρηματικότητας (ΕΣΕΕ), της Επιθεώρησης Εργασίας και της Σοροπτιμιστικής Ένωσης Ελλάδος, στις 16 Οκτωβρίου 2025.

 Στόχος των διαβουλεύσεων είναι η  συμμετοχή  και η ανταλλαγή απόψεων και τεχνογνωσίας όλων των αρμόδιων φορέων σχετικά με τη διαδικασία ανάπτυξης οδηγών και εργαλείων για την αξιολόγηση και σύγκριση της ίσης αμοιβής για ίση εργασία ή εργασία ίσης αξίας στον ίδιο εργοδότη, όπως προβλέπεται από την Οδηγία της ΕΕ, συμπεριλαμβανομένης της εφαρμογής συστημάτων αξιολόγησης και ταξινόμησης θέσεων εργασίας ουδέτερων ως προς το φύλο. Μεταξύ των θεμάτων που συζητήθηκαν στην 1η συνάντηση ήταν οι βασικές προκλήσεις εφαρμογής της Οδηγίας (ΕΕ) 2023/970 , ο εντοπισμός των πιο αποτελεσματικών μέτρων για την προώθηση της ισότητας φύλων και η διερεύνηση τυχόν διαφοροποιήσεων δημόσιου–ιδιωτικού τομέα ως προς απαιτήσεις και διαδικασίες συμμόρφωσης, ο εντοπισμός πιθανών εμποδίων για εργοδότες/-ριες ή επιπτώσεων για εργαζομένους/-ες κατά την εφαρμογή της εν λόγω Οδηγίας. Επίσης, συζητήθηκε η αξιολόγηση του βαθμού επάρκειας των δεδομένων που συλλέγονται σχετικά με τη μισθολογική διαφάνεια και η διερεύνηση της πιθανής απαίτησης για επιπλέον δείκτες προσαρμοσμένους στην ελληνική πραγματικότητα, η επιλογή των πιο κατάλληλων εργαλείων και η υποβολή προτάσεων για συμπληρωματικές λύσεις, η αναγνώριση των δυσκολιών που συνδέονται με την ανάπτυξη/εφαρμογή συστήματος κατάταξης και αξιολόγησης θέσεων και, τέλος, η αποσαφήνιση του ρόλου του/της εκάστοτε φορέα/υπηρεσίας στην προετοιμασία, υποστήριξη και παρακολούθηση των μέτρων ενσωμάτωσης της Οδηγίας..

Την ευθύνη διοργάνωσης της συνάντησης είχε η ΓΓΙΑΔ, ενώ το ΚΕΘΙ, το οποίο έχει την επιστημονική ευθύνη του έργου, συντόνισε τη συζήτηση. Η ομάδα έργου του ΚΕΘΙ, αποτελούμενη από την υπεύθυνη έργου κ. Βίκυ Γκερμότση και τις ερευνήτριες κ. Χρύσα Κασίμη και Δρ. Ανδρομάχη Βάιλα – Μπούνα, συμμετείχε στον παραγωγικό διάλογο που αναπτύχθηκε, συγκεντρώνοντας πλούτο παρατηρήσεων και προτάσεων από τους εκπροσωπούμενους φορείς. Η επόμενη συνάντηση διαβούλευσης θα πραγματοποιηθεί την Τρίτη 4 Νοεμβρίου 2025.